Andrupene
Andrupene, arī latg. Ondrupine, agrāk — Andrepna (krievu: Андрепно), ir apdzīvota vieta Krāslavas novada Andrupenes pagastā, pagasta centrs. Izvietojusies ziemeļos no Bižas ezera pie autoceļa P57 46 km no novada centra Krāslavas, 15 km no Dagdas un 288 km no Rīgas. Apdzīvotā vieta izveidojusies pēc 1910. gada uz bijušās Andrupenes muižas zemes. 1933. gadā Andrupenei piešķīra biezi apdzīvotas vietas statusu; 1935. gadā ciemā bija 164 iedzīvotāji. Andrupenē atrodas pagasta pārvalde, pamatskola, bērnudārzs, tautas nams, feldšeru un vecmāšu punkts, aptieka, pasts, muzejs, katoļu baznīca, un 2 veikali. Pēc G. Manteifela ziņām, 19. gs. beigās sādža piederēja Benislavsku dzimtai, bet pirms viņiem — Soltaniem un Šadurskiem. 1849. gadā Ignācijs Šadurskis uzcēlis tagadējo mūra baznīcu. 1897. gadā ciemā ar muižu bija 10 sētas.